1. Nhar is-17 ta' Frar tas-sena li għaddiet bdiet ir-rivoluzzjoni Libjana. Moviment ġdid ta' persuni li ħadu l-armi f'idejhom biex bdew gwerra ċivili. Gwerra interna bejn bnedmin tal-istess nazzjonalità. Konflitt li ħalla warajh eluf mejta u tifrk totali tad-diversi bliet u ġlied li, fl-aħħar tal-ġurnata wassal sabiex it-tmexxija f'dak il-poplu ma baqgħetx f'idejn il-familja tal-Kurunell Muammar Ghaddafi. Niftakarni jum qabel din id-data u l-eventi li żvolġew b'rapidità kbira appena qamu l-irwiefen kollha. Għexna direttament dan kollu bil-problemi li ffaċċjaw huma u aħna magħhom. 2. Għalkemm konna fin-nofs tal-kwistjoni b'żona taħtna li kienet qed tiżviluppa f'sogri kbar u b'elementi li kienu kollox barra kontrollati, il-preżenza tagħna ma kenitx waħda passiva, iżda mill-aktar attiva. Bagħtna l-messaġġi li kellna nibgħatu fi ħdan dak l-inkwiet u t-taħwid u, fl-istess ħin, ħadna ħsieb li nċaqilqu d-dinja Ewropea sabiex tifhem aħjar dak kollu li kien qiegħed isir. Ir-realtà tal-konflitt kibret u ġiet fid-dimensjonijiet sħaħ tagħha appena diversi Stati Ewropej u madwar id-dinja fehmu li kellhom ċittadini tagħhom maqbuda f'dak il-pajjiż, jissugraw jitilfu ħajjithom. 3. Pajjiżna ħa ħsieb li jaġixxi tempestivament u ra li joħroġ 'il barra minn dik l-art sija 'l-Maltin u 'l-Għawdxin, kif ukoll lil diversi oħrajn. Sirna f'ħabta u sabta ċ-ċentru tas-Sammaritani t-tajba. Ma kienet faċli assolutament xejn li torganizza volum daqshekk kbir ta' bnedmin li sabu ruħhom hawn. Biss, dan sar mertu tal-organizzazzjoni li rnexxielna ntellgħu malajr fil-Port, fl-ajruport u f'kull parti tal-pajjiż. Diversi dipartimenti tal-Gvern ħadu u kellhom sehem f'dan. Però żgur mhux forsi, ċentrali f'dan kien id-Dipartiment tal-Protezzjoni Ċivili. 4. Dan id-Dipartiment ġie mwaqqaf preċiżament fl-1 ta' Diċembru 1999 mill-Ministru Tonio Borg permezz tal-Att dwar il-Protezzjoni Ċivili (Kap. 411 tal-Liġijiet ta' Malta) u, fost il-funzjonijiet tiegħu, fl-artikolu 4 għandu dawk li jħejji pjani ta' kontinġenza f'każ ta' xi diżastru kif ukoll dawk l-emerġenzi naturali, industrijali jew oħrajn li jistgħu jinqalgħu, biex iżomm u jġib 'il quddiem konoxxenza pubblika dwar ħwejjeġ li għandhom x'jaqsmu mal-protezzjoni ċivili, li jżomm u jmexxi forza ta' għajnuna u salvataġġ u sabiex iwettaq kull funzjoni oħra li jkollha b'xi mod x'taqsam mal-protezzjoni ċivili li tista' tiġi assenjata. Sitwazzjonijiet varji żgur, li però ħadd ma setgħa b'xi mod jipprevedi li jkun hemm il-kriżi Libjana bil-kumplikazzjonijiet kollha tagħha. 5. Minkejja l-imprevedibbiltà tas-sitwazzjoni, l-membri tad-Dipartiment tal-Protezzjoni Ċivili rnexxielhom xorta waħda jkunu preparati. Sar ħafna xogħol f'setturi varji. Kordinazzjoni ta' materjal, preparazzjoni ta' postijiet biex jekk hemm bżonn nilqgħu l-varjetà ta' persuni li kien ġie mbassar lilna li ser jaslu hawn, ħidma ma' organizzazzjonijiet oħra volontarji u preparazzjonijiet varji oħra kienu l-ordni tal-ġurnata. Infakkar li meta bdejna, kollox kien ġie mbassar li konna ser naraw madwar mitt elf ruħ jaqsmu lejna, jaħirbu minn dak il-pajjiż. Nassigura li dak il-ħsieb waħdu kien biċċa uġiegħ ta' ras li għaddejt minnu b'iljieli u jiem twal, mingħajr mistrieħ. 6. Il-konflitt f'dak il-pajjiż għadda u issa, biċċa biċċa, forsi beda joqgħod. Aħna għaddejna minn perjodu diffiċli magħhom. Stajna naraw l-ekonomija tagħna tmur lura, stajna tlifna fis-settur tat-turiżmu, stajna kellna Maltin u Għawdxin li tilfu ħajjithom, stajna ġejna parti mill-kunflitt, stajna niffaċċjaw kriżi umanitarja li qatt qabel ma rajna bħalha, però dan kollu għadda b'wiċċ il-ġid. Il-pajjiż tmexxa b'intelliġenza u dan wassal sabiex l-esperjenza politika u umana tiġi msarrfa għall-ġid tagħna u tar-reġjun tal-Mediterran. Fortunatament għalina kellna diversi persuni preparati, li ħadmu kemm felħu u li kkordinaw bejniethom. Għalkemm għaddiet sena, nagħmlu tajjeb li niftakru minn dak li għaddejna minnu lkoll.
Tajjeb li nfakkru - Ħsibijiet dwar ir-rivoluzzjoni Libjana